જોઈન્ટ પોલીસ કમિશનર પ્રવીર રંજને જણાવ્યું કે દિનાકરન ગઈ કાલે સાંજે પાંચ વાગ્યે ચાણક્યપુરીમાં ક્રાઈમ બ્રાન્ચની ઈન્ટર સ્ટેટ કચેરીમાં પૂછપરછ માટે હાજર થયા હતા, જ્યાં લગભગ છ કલાકની પૂછપરછ બાદ તેમની ધરપકડ કરવામાં આવી હતી. તેમણે વધુમાં જણાવ્યું હતું કે લાંબા સમયથી દિનાકરન સાથે મિત્રતા ધરાવતા મલ્લિકાર્જુનની પણ ધરપકડ કરવામાં આવી છે. પોલીસે જણાવ્યું કે ચૂંટણી અધિકારીઓને લાંચ આપવાની કોશિશના કેસમાં સુકેશ ચંદ્રશેખરની ધરપકડ બાદ મલ્લિકાર્જુન દિનાકરન જે જગ્યાએ જાય ત્યાં તેની સાથે રહેતો હતો. સૂત્રોના જણાવ્યા અનુસાર આ કેસમાં દિનાકરનનો અંગત સચિવ જનાર્દન સાક્ષી બનવા તૈયાર થઈ ગયો છે.